# Angol

**Angolan Tazovaldkund
República de Angola**|  **Flag**  |  **Valdkundznam**  |
| Pälidn
 | Luand |
| Eläjiden lugu (2018)
  | 30,355,880 ristitud |
| Pind
 | 1,246,700 km² |
|  |
| Kel'
 | portugalijan |
| Valdkundan pämez'
  | Žuan Lorensu |
| Päministr
  | *ei ole olmas* |
| Religii
 | hristanuskond |
| Valüt
  | angolan kvanz (AOA) |
| Internet-domen
  | .ao |
| Telefonkod
 | +244 |
| Aigvö
 | UTC+1 |

**Angol** (port.: *Angola* [ɐ̃ˈɡɔlɐ]), täuz' oficialine form — **Angolan Tazovaldkund** (port.: *República de Angola*), om valdkund Keskmäižen Afrikan suves. Pälidn da kaikiš suremb lidn om Luand.

## Istorii

Vn 1975 11. päiväl kül'mkud Angol tedištoiti ičeze ripmatomudes Portugalijaspäi.

Vozil 1975−2002 rahvahanikoiden soda oli valdkundas.

Jäl'gmäine Konstitucii om vahvištadud parlamentas vn 2010 21. päiväl vilukud.

## Geografijan andmused

Angolan topografine kart (2007)
Angol om mavaldkundröunoiš Kongon Tazovaldkundanke pohjoižes (Kabind-eksklav, röunan piduz — 231 km), Kongon Demokratižen Tazovaldkundanke pohjoižes da pohjoižpäivnouzmas (2646 km), Zambijanke päivnouzmas (1065 km) da Namibijanke suves (1427 km). Ühthine röunoiden piduz om 5369 km. Valdkundan päivlaskmaižed randad lainištab Atlantine valdmeri vilun Bengelan joksmusenke, randanpird — 1600 km. Valdkundan pind om 1,246,700 km², se om seičemenz' surtte Afrikas.

Mägitazangišt otab valdkundan pindan ühesa kümnendest. Sen kaikiš korktemb čokkoim om Mokko-mägi (2620 m). Kaid alangišt levigandeb pidust' valdmererandad, 50..160 km levette. Mec da harv mec ottas valdkundan territorijan läz kaht videndest, pohjoižpäivnouzmpoles tobjimalaz.

Klimat om ekvatorialine, kuiv mererandal (50..500 mm sadegid vodes) da kuivahk mägitazangištol (600..1500 mm). Sadegiden mär poleneb pohjoižespäi suvhe. Letkesižed rahvahatomad Kalahari- da Namib-mad oma valdkundan suves. Päivlaskmaižed joged langetas Atlantižhe valdmerhe, pohjoižed oma ližajogikš Kongon täht, suvipäivnouzmaižed joged jokstas Zambezihe.

Londuseližed varad oma kivivoi, londuseline gaz, diamantad, kuld, raudkivend, vas'k, boksitad, uran, fosfatad.

## Politine sistem

Angolan parlamentan pert' Luandas vn 2013 keväz'kus
Ohjandusen form om unitarine prezidentine tazovaldkund dominirujan partijan sistemanke (*Rahvahaline likund Angolan päzutandas*, port.: *MPLA*).

Valdkundan da radonoigendajan tobmuden pämez' om prezident, hän-žo om armijan päkäsknik. Vn 2010 Angolan Konstitucijan mödhe, parlamentan ezipartijan lider kändase prezidentaks avtomatižikš videks vodeks, ezipartijan nimikirjutesen nomer kaks' — varaprezidentaks, kahtenden strokun voimuz om olmas. Vspäi 2012 ei ole olmas päministran radnikust. Vn 2017 sügüz'kun 26. päiväspäi Angolan prezident om Žuan Lorensu, valdkundan kaičendministr vozil 2014−2017. Hänen partii sai vägestust järgvaličendoiden satusiden mödhe (61,08 %).

Parlament om üks'kodine Nacionaline Suim (port.: *Assembleia Nacional*) 220 ühtnijanke. Kaik rahvaz valičeb heid videks vodeks.

Parlamentan ühtnijoiden järgenduseližed valičendad oliba vn 2017 23. päiväl elokud. Parlamentan prezident om Fernandu da Pjedade Diaš Santuš vn 2012 sügüz'kun 27. päiväspäi (kahtenz' strok, enččen duš Santuš-prezidentan dvojurodnii vell').

Pit'kan aigan Žoze Eduardu duš Santuš radoi Angolan prezidentan (vozil 1979−2017).

## Administrativiž-territorialine jagand

   *Kacu kirjutuz: Angolan administrativiž-territorialine jagand.*

Angol jagase kahesatoštkümneks agjaks (port.: *província*). Agjad alajagasoiš 157 municipalitetaks (port.: *município*).

## Eläjad

Angolas elädas angolalaižed.

Vn 2014 valdkundan rahvahanlugemižen mödhe eläjiden lugu oli 25 789 024 ristitud. Kaikiš suremb valdkundan ristitišt om nügüd'.

Toižed sured lidnad (enamba 100 tuh. ristituid vl 2010, surembaspäi penembha): Kabind, Uambo, Lubango, Kuito, Malanže, Lobitu, Bengel, Uiže. Vl 2010 kaik oli 24 lidnad enamba mi 30 tuh. eläjidenke.

## Rahvahanižanduz

Angol om goll' šingotai industrialiž-agrarine valdkund, rippub kivivoin eksportaspäi lujas märas. Industrijan päsarakod oma kivivoin samine i kaivuztegimišt, tekstiline, laivankohenduz, sömtegimišt.

Kogosüdäiproduktan palad (vn 2023 andmused): maižanduz 14,9 %, tegimišt 45,3 %, holitišiden sfer 39,7 %. Radnikoiden tobj pala om ottud maižandushe, tegimišton radajad oma 15 % (2015), toižed ratas holitišiden sferas.

Vl 2009 valdkundan päeksport oli kivivoi (97 % rahoiden mödhe). Diamantad, pumaterialad, puvill da kofe mugažo vedas verhiže maihe. Vl 2012 Kitai oli päühtnijaks irdpol'žes torguindas (Angolan eksportan pol' da importan nelländez).

## Homaičendad

## Irdkosketused

* Angolan Tazovaldkundan parlamentan oficialine sait (*parlamento.ao*). (port.)
* Angolan Statistikan nacionaline institut (*ine.gov.ao*). (port.)

|  |  |  |
| --- | --- | --- |
|  | **Afrikan valdkundad** |  |
| Afrikan valdkundad Alžir | Angol | Benin | Botsvan | Burkina Faso | Burundi | Čad | Džibuti | Efiopii | Egipt1 | Ekvatorialine Gvinei | Eritrei | Esvatini | Gabon | Gambii | Gan | Gvinei | Gvinei-Bisau | Jemen1 | Kabo Verde | Kamerun | Kenii | Keskafrikan Tazovaldkund | Komoran Sared | Kongon Demokratine Tazovaldkund | Kongon Tazovaldkund | Kot d'Ivuar | Lesoto | Liberii | Livii | Madagaskar | Malavi | Mali | Marok | Mavrikii | Mavritanii | Mozambik | Namibii | Niger | Nigerii | Ruand | San Tome da Prinsipi | Seišelan Sared | Senegal | Sjerra Leone | Somali | Sudan | Suviafrikan Tazovaldkund | Suvisudan | Zambii | Zimbabve | Tanzanii | Togo | Tunis | Ugand |
|

---

1 Om Azijas mugažo. |